As va Sarah shey feed ble&iuml;n as shiaght dy eash: shoh va bleeantyn seihll Sarah.\nAs hooar Sarah baase ayns Kirjath-arba; ta shen Hebron, ayns cheer Chanaan: as haink Abraham dy ghobberan, as dy cheayney son Sarah.\nAs hass Abraham seose roish e varroo as loayr eh rish mec Heth, gra,\nTa mee my yoarree, as my hroailtagh m&ecirc;riu. Cur-jee dou cairys ayns grunt oanluckee meriu, dy voddym yn marroo y oanluckey ass my hilley.\nAs dansoor mec Heth Abraham, gra rish.\nClasht rooin, my Hiarn; t'ou dty phrince niartal ny mast ain; ayns y reih jeh ny oaiaghyn ain, jean dty varroo y oanluckey; cha jean unnane ain e oaie y reayll vo&iuml;d; agh dy vod oo goanluckey dty varroo.\nAs hass Abraham seose, as chroym eh eh-hene gys sleih ny cheerey, eer gys mec Heth.\nAs loayr eh roo, gra, My she nyn aigney eh, dy jinnin my varroo y oanluckey ass my hilley, eaisht Jee rhym, as loayr-jee ass my lieh, rish Ephron mac Zohar:\nDy der eh dou ooig Machpelah, ta leshyn, ayns kione e vagher; son wheesh dy argid as sheeagh eh ver eh dou eh, son cairys grunt oanluckee ny mast' eu\nAs ren Ephron cummal mastey cloan Heth, as dreggyr Ephron yn Hittite Abraham, ayns clashtyn cloan Heth, as ooilley cummaltee yn ard-valley echey, gra,\nCha nee myr shen, my Hiarn; eaisht rhym, yn magher ta mee coyrt dhyt, as yn ooig t'ayn, ta mee coyrt dhyt; fenish mec my phobble, ta mee dy choyrt dhyt eh: jean dty varroo y oanluckey\nAs chroym Abraham eh-hene sheese, kiongoyrt rish sleih ny cheerey\nAs loayr eh rish Ephron ayns clashtyn sleih ny cheerey, gra, Agh my ver oo dou eh, ta mee guee ort, eaisht rhym; ver-ym argid dhyt son y vagher gow voym eh, as nee m my varroo y oanluckey ayns shen.\nAs dansoor Ephron Abraham, as dooyrt eh rish.\nEaisht rhym, my Hiarn; sheeagh y magher kiare cheead shekel dy argid; cre ta shen eddyr mish as uss? myr shen jean dty varroo y oanluckey.\nAs va Abraham booiagh lesh ny dooyrt Ephron: as ren Abraham towse da Ephron yn argid v'eh er n'enmys ayns clashtyn mec Heth kiare cheead shekel dy argid, yn argid va goll fud ny marchanyn.\nAs magher Ephron va ayns Machpelah, va liorish Mamre, yn magher as yn ooig v'ayn, as ooilley ny biljyn ayns y vagher, va soit mygeayrt y-mysh, v'ad jeant shickyr,\nDa Abraham, son possession, ayns fenish cloan Heth, kiongoyrt rish ooilley ny hie stiagh er giatt yn ard-valley.\nAs lurg shoh ren Abraham goanluckey Sarah e ven, ayns ooig magher Machpelah, liorish Mamre: ta shen Hebron, ayns cheer Chanaan.\nAs va'n magher, as yn ooig ayn jeant shickyr da Abraham, myr cairys grunt oanluckee, liorish mec Heth.